钦定古今图书集成/明伦汇编/官常典/第222卷 > 丁度
## 钦定古今图书集成/明伦汇编/官常典/第222卷 > 丁度

按《宋史》本传：“度字公雅，其先恩州清河人。祖𫖮，后唐
清泰初陷契丹，逃归，徙居祥符。父逢吉，以医术事真
宗藩邸，然好聚书，与儒者游。度强力学问，好读《尚书》，
尝拟为《书命》十馀篇。大中祥符中，登服勤词学科，为
大理评事，通判通州，改太子中允，直集贤院。坐解送
国子监进士失实，监齐州税，迁知太常礼院，判吏部”
南曹。上书论六事：一、增讲读官；二、增谏员；三、补荫用
大功以上亲；四、选河北、河东役兵补禁军；五、籍令佐
垦田为殿最；六、凡缘公事坐私罪杖者，听保任迁官。
章献太后善之。旧制，监司及藩镇辞谒皆赐对。仁宗
初即位，止令附中书、枢密奏，之，度言：“附奏非所以防
壅蔽也。”又尝献《王凤论》于章献太后，以戒外戚。历三
司磨勘司、京西转运使。司天言永昌陵有白气，请增
筑以厌之，有诏按视。度奏“神道贵静，不可轻缮治。”乃
止。入知制诰，迁翰林学士，纠察在京刑狱，判太常礼
院兼群牧使。刘平、石元孙败，帝遣使问所以御边，度
奏曰：“今士气伤沮，若复追穷巢穴，馈粮千里，轻用人
命，以快一朝之意，非计之得也。唐都长安，天宝后河
湟覆没，泾州西门不开，京师距寇境不及五百里，屯
重兵，严烽火，虽常有侵轶，然卒无事。太祖时，疆埸之
任，不用节将，但审擢材器，丰其廪赐，信其赏罚，方陲
辑宁，几二十年。为今之策，莫若谨亭障，远斥堠，控扼
要害，为制御之全计。”因条上十策，名曰《备边要览》。时
西疆未宁，二府、三司虽旬休不废务。度言：“苻坚以百
万师寇晋，谢安命驾出游，以安人心，请给假如故，无
使外夷窥朝廷浅深。”从之。累迁中书舍人，为承旨。时
叶清臣请商州置监铸大钱，以一当十。度奏曰：“汉之
五铢，唐之开元及国朝钱法，轻重大小，最为折中。历
代改更，法虽精密，不能期年即复改铸。议者欲绳以
峻法，革其盗铸。昔汉变钱币，盗铸死者数十万。唐铸
乾元及重轮乾元钱，钱轻币重，严刑不能禁止。今禁
旅戍边，月给百钱，得大钱裁十，不可畸用。旧钱不出，
新钱愈轻，则刍粮增价。臣尝知湖州，民有抵茶禁者，
受千钱立契代鞭背。在京西，有强盗杀人，取其弊衣，
直不过数百钱，盗铸之利，不啻数倍。复有湖山绝处凶魁啸聚，𬬻冶日滋，居则铸钱，急则为盗。民间铜铅
之器，悉为大钱，何以禁止？”度又言：“祥符、天圣间，牧马
至十馀万，其后言者以天下无事，不可虚费，遂废八
监。然犹秦、渭环阶、麟、府、文州，火山保德、岢岚军岁市
马二万二百匹，补京畿塞下之阙。自西鄙用兵，四年
所牧，三万而已。马少地闲，坊监诚可罢；若贼平马归，
则不可阙。今河北、河东、京东西、淮南皆籍丁壮为兵，
请令民畜一战马者得免二丁，仍不计赀产以升户
等，则缓急有备而国马蕃矣。”庆历中，副杜衍宣抚河
东。久之，迁端明殿学士、知审刑院。时江西转运使移
属州，凡市末盐钞，每百缗贴纳钱三之一。通判吉州
李虞卿受财，免贴纳，事觉，大理将以枉法论，度曰：“枉
法，谓于典宪有所阿曲，虞卿所违者，转运使移文尔。”
遂贷虞卿死。帝尝问“用人以资与才孰先？”度对曰：“承
平时用资，边事未平，宜用才。”时度在翰林已七年，而
朝廷方用兵，故对以此。谏官孙甫论度所言，盖自求
柄用，帝谕辅臣曰：“度在侍从十五年，数论天下事，顾
未尝及私，甫安从得是语？”未几，擢工部侍郎、枢密副
使。因言：“周世宗募骁健，有朝出群盗、夕备宿卫者。太
祖阅猛士实骑军，请择河北、河东、陕西就粮马军，以
补禁旅之阙。”又言：“契丹尝渝盟，预备不可忽。”因上《庆
历兵录》五卷、《赡边录》一卷。明年，参知政事。会春旱，降
秩中书舍人。逾月复官。后二年，卫士为变，事连宦官
杨怀敏。枢密使夏竦请御史与宦官同于禁中鞫之，
不可滋蔓，令反侧者不自安。度曰：“宿卫有变，事关社
稷，此而可忍，孰不可忍？请付外台穷治。”党与争于帝
前，仁宗从竦言。度遂求解政事，罢为紫宸殿学士兼
侍读学士。御史何郯言：紫宸非官称所宜。改观文殿
学士，知通进银台司，判尚书都省，再迁尚书左丞，卒，
赠吏部尚书，谥文简。度性淳质，不为威仪，居一室十
馀年，左右无姬侍。然喜论事，在经筵岁久，帝每以学
士呼之而不名。尝问蓍龟占应之事，乃对：“卜筮虽圣
人所为，要之一技而已，不若以古之治乱为监。”又尝
示以欹器曰：“朕欲临天下以中正之”道，度对曰：“臣等
亦愿无倾满以事陛下。”因奏太宗尝作此器，真宗亦
尝著论，于是帝著后述以赐之。度著《迩英圣览》十卷，
《龟鉴精义》三卷，《编年总录》八卷，奉诏领诸儒集《武经
总要》四十卷。子讽，集贤校理。